સં.1869નો મહાભીષણ દુષ્કાળ પડ્યો. તે વખતે ક્યાંય અનાજ રહ્યું નહીં. સૌરાષ્ટ્રના ભાલમાં ભીમનાથ મહાદેવની જગ્યાએ ધર્માદાના ઘઉંના કોઠાર ભરેલા. લોકો ત્યાં સીધું લેવા આવતા. જગ્યાના મહંતે થૂલું રાંધીને કડછો કડછો આપવાનો બંદોબસ્ત કર્યો હતો. લોકો ભૂખના માર્યા નીલકા નદીની ભેખડ ચઢીને ઉપર આવે, માંગણનો ભરાવો થાય અને થૂલું આપનાર માણસ પર ધસી હલ્લો કરે, ત્યારે આપનાર કંટાળે ને ધક્કો મારે, તે નદીની ઊની ઊની રેતમાં સરકતાં, ગબડતાં નીચે જાય. રેત ખંખેરી ઊભા થાય. નિર્માનીપણે એ જ સ્થાને ફરી થૂલું લેવા આવે. ફરી પેલો ધક્કો મારે, લોકો ઊની રેતમાં ગબડે અને ઊભા થાય. પાછા તે જ જગ્યાએ ભેગા થાય.